ગૃહસ્થીમાં ભંગાણ સર્જાયા પછી એક વર્ષ બાદ ૧૯૨૯માં રતિનું મૃત્યુ થયું એ પછી દીનાને તેના નાની લેડી પેટિટના લાડ પ્રેમ મળ્યા. જીણા સાથે શાદીને લઈને માં-દીકરી વચ્ચે સંબંધ બગડ્યા હતા. રતિના મૃત્યુ પછી લેડીને લાગ્યું કે આ બાળકીની સ્થિતિ એક અનાથ કરતા પણ વધુ ખરાબ થઈ ગઈ છે અને તેણે શાળામાં દાખલ કરાવવામાં રસ લીધો. મોસાળ તરફથી મળેલા પ્રેમથી કૃતજ્ઞ જીણાની એકમાત્ર વારસ દીકરીએ પોતાના નામમાં નાનીનું નામ જોડવાનો નિર્ણય લીધો. તે પોતાને દીના કહેવડાવવાનું પસંદ કરતી હતી, દીના લેડી પેટિટનું પહેલાનું નામ હતું. જીણાએ દીકરી પ્રત્યેની માત્ર એક જ જવાબદારીનું વહન કર્યુ હતું, જીણા તેની બહેન ફાતિમાના વિરોધ છતાં દીનાનો ખર્ચ ઉઠાવતા હતા. દીનાના જીવનમાં પણ જીણાએ માત્ર એક જ વાર દખલ કરી હતી, જ્યારે દીના નેવિલ વાડિયા સાથે શાદી કરવા માંગતી હતી ત્યારે. ટેક્સટાઇલ મિલોના માલિક વાડિયાની પતિ તરીકે દીનાએ યોગ્ય જ પસંદગી કરી હતી પરંતુ જીણાનો વિરોધ એ વાતે હતો કે વાડિયા મુસલમાન નહોતા. મુસલમાનો માટે અલગ પાકિસ્તાન બનાવવા બે રાષ્ટ્રનો સિદ્ધાંત રજૂ કરી ચૂકેલા જીણાનું એકમાત્ર સંતાન બિનમુસ્લિમ યુવકને પરણે તેને લઈને જીણા શરમ અનુભવતા હતા. કરીમ છાગલાએ જીણા પર લખેલા પુસ્તક પ્રમાણે, જ્યારે પિતાને દીનાએ નેવિલ સાથે શાદી કરવાની વાત કરી તો જીણા નારાજ થઈ ગયા અને સવાલ પૂછ્યો, ‘આટલા બધા મુસ્લિમને છોડીને તને એ એક પારસી જ પસંદ પડ્યો?’ જેનો દીનાએ જવાબ આપતા કહ્યું, ‘આ દેશમાં હજારો મુસ્લિમ છોકરીઓ હતી તોપણ તમને શાદી કરવા માટે મારી મા જ મળી?’ આ જવાબ સાંભળીને જીણાનું મોઢું સિવાઈ ગયું. જોકે રાજનીતિમાં નુકસાન ખાળવા જીણાએ ધમકી સુદ્ધા આપી દીધી હતી કે દીના વાડિયા સાથે શાદી કરશે તો તેઓ તેમની સાથેના બધા સંબંધ તોડી નાખશે. દીનાએ બાપની ધમકી સામે ઝૂકવાને બદલે ચાલતી પકડી, નાનીના ઘેર. વાડિયા સાથે લગ્ન થઈ ગયા ત્યાં સુધી તે લેડી પેટિટને ઘેર રહી.